b'\n_START_ARTICLE_\nVirvas\xc3\xb5na\n_START_PARAGRAPH_\nVirvas\xc3\xb5na (inglise keeles false friend) on keeleteaduse termin, millega m\xc3\xa4rgitakse mitmes keeles esinevat rahvusvahelist, sama v\xc3\xb5i sarnase t\xc3\xbcvega s\xc3\xb5na, mille t\xc3\xa4hendus on aga keeliti erinev._NEWLINE_Virvas\xc3\xb5na on eesti keeles n\xc3\xa4iteks inglise petrol, mis eesti keeles t\xc3\xa4hendab bensiini, mitte petrooleumi. Inglise sandals aga t\xc3\xa4hendab (kontsata!) sandaale, kuid high heels sandals on eesti keeles rihmikud, mitte kontsaga sandaalid._NEWLINE_Loomulikult esineb virvas\xc3\xb5nu ka muudes keeltes, n\xc3\xa4iteks saksa Dekade ja vene \xd0\xb4\xd0\xb5\xd0\xba\xd0\xb0\xd0\xb4\xd0\xb0 t\xc3\xa4hendavad k\xc3\xbcmmet p\xc3\xa4eva, aga inglise decade aastak\xc3\xbcmmet.\n_START_SECTION_\nVirvas\xc3\xb5nad kui meelelahutus\n_START_PARAGRAPH_\nLeidub rohkesti virvas\xc3\xb5nu, mille t\xc3\xa4henduse erinevus eri keeltes on naljakas. Virvas\xc3\xb5nadel p\xc3\xb5hinevad s\xc3\xb5nam\xc3\xa4ngud kuuluvad vahel seltskondliku meelelahutuse hulka. Soome s\xc3\xb5nadest esinevad eesti keeles tuntud naljakate virvas\xc3\xb5nadena n\xc3\xa4iteks hallitus (\'valitsus\', mitte \'hallitus\'), sulhanen (\'peigmees\', mitte \'sulane\'), pulma (\'probleem\', mitte \'pulm(ad)\') ja halpa (\'odav\', mitte \'halb\'). T\xc3\xbc\xc3\xbcpiline virvas\xc3\xb5nadest koosnev soomekeelne eksitusfraas on ruumit on koristettu (\'laibad on kaunistatud\').\n_START_SECTION_\nVirvas\xc3\xb5nad kui probleem\n_START_PARAGRAPH_\nOlga Kulak on muude v\xc3\xb5\xc3\xb5rkeelest arusaamise aspektide k\xc3\xb5rval k\xc3\xa4sitlenud virvas\xc3\xb5nadest arusaamist bakalaureuset\xc3\xb6\xc3\xb6s "Kuidas vene emakeelega \xc3\xb5pilased soomekeelsetest s\xc3\xb5nadest aru saavad?" (2015). Uurimuses on t\xc3\xb5detud, et eri emakeelega inimeste omavahelises suhtluses ei p\xc3\xb5hjusta virvas\xc3\xb5nad \xc3\xbcletamatuid suhtlusprobleeme, k\xc3\xbcll aga vajaksid keelt mitte emakeelena r\xc3\xa4\xc3\xa4kijad virvas\xc3\xb5nade kohta senisest rohkem informatsiooni ja abi._NEWLINE_Aeg-ajalt saavad virvas\xc3\xb5nad algajate t\xc3\xb5lkijate komistuskiviks, eriti siis, kui t\xc3\xb5lgitakse sellise valdkonna teksti, mida t\xc3\xb5lkija piisavalt ei tunne. _NEWLINE_Virvas\xc3\xb5nade vigaste t\xc3\xb5lgete piiramatu paljundamine on n\xc3\xbc\xc3\xbcdisajal saanud probleemiks, mis tuleneb masint\xc3\xb5lke kasutamise lihtsusest ja kontrollimatusest (\xc3\xb5iguslikust reguleerimatusest). Nii n\xc3\xa4iteks levivad virvas\xc3\xb5nade valet\xc3\xb5lked j\xc3\xb5udsalt kaubakataloogide ja e-poodide kaudu, mille mitmekeelseid t\xc3\xb5lkeid kasutatakse omakorda (n\xc3\xa4iteks v\xc3\xa4lismaal eesti keelt mitteoskajate poolt ning sageli selleks luba k\xc3\xbcsimata) ebaprofessionaalsetes masint\xc3\xb5lke andmebaasides ja elektroonilistes s\xc3\xb5nastikes.\n_START_SECTION_\nTermin\n_START_PARAGRAPH_\nFeliks Vakk on k\xc3\xa4sitlenud virvas\xc3\xb5nade teemat 1984. aasta juulis ajakirja Keel ja Kirjandus artiklis "Terminoloogi vales\xc3\xb5brad". Sealt selgub, et termin "virvas\xc3\xb5na" on tulnud leksikoloog Agnes Reitsaku kasutatud s\xc3\xb5nast "virvatules\xc3\xb5nastikud".'